La CampusCity obri les seues portes en el Campus universitari de Burjassot
2025-07-24

La Universitat de València està present, des de fa més de 25 anys, en la ciutat de Burjassot, amb el seu gran campus universitari, arrelat en el seu sòl local. Des d’ara, la pròpia ciutat està immersa també en la Universitat. Concretament, en la planta baixa de la Biblioteca de Ciències “Eduard Boscà” d’aquest campus universitari. I és que la CampusCity, l’oficina d’informació que l’Ajuntament de Burjassot, des de l’Institut Municipal de Cultura i Joventut, ha instal•lat en el campus, ja té obertes les seues portes i està a la disposició de tota la població universitària.

La visita que es va realitzar dimarts passat a la nova CampusCity, va comptar amb la presència de l’alcalde de Burjassot, Rafa García, i del Rector de la Universitat de València, Esteban Morcillo, els quals van estar acompanyats de diferents representants de la Corporació Municipal i de la pròpia Universitat. Tots els presents van realitzar una visita a l’exposició “Viure. L’entorn del teu futur” que ha quedat instal•lada en la CampusCity i que, mitjançant imatges i breus textos, explica al públic la gran finestra de possibilitats que ofereix el municipi, des de la seua Història i Patrimoni, la seua oferta d’habitatge i comerç, les seues possibilitats d’oci, temps lliure, participació i vida sana, passant per la seua àmplia oferta comercial i la seua extensa programació cultural i de projectes i programes orientats especialment a la joventut.

La CampusCity està oberta tots els dies, de dilluns a divendres, en horari de matí. En ella, a més de ser un punt d’informació constant, s’ha previst programar també xerrades i conferències d’interés, exposicions i tots els cursos de formació que, al llarg de l’any, es desenvolupen des de l’Agència Jove.